Drankverkope Maandag ‘soortgelyk aan Black Friday’ | Maroela Media
Mense staan in toue voor die drankwinkel in Pretoria (Foto: Verskaf)
Alkohol kon Maandag vir die eerste keer in twee maande in Suid-Afrika koop en verkoop word en honderde Suid-Afrikaners het in lang toue gestaan om hul dors te les.
Alkohol kan weer ondervlak 3 van die afsonderingsregulasies gekoop en verkoop word en eienaars van drankwinkels sê hul verkope het die hoogte ingeskiet.
Foto’s van ellelange rye buite drankwinkels is Maandag op sosiale media versprei.
Brian Leroni, die uitvoerende hoof van korporatiewe sake by die Suid-Afrikaanse kleinhandelsreus Massmart Holdings, sê klante het Maandag na drankwinkels gestroom om weer hul drankkabinette op te vul.
Leroni sê dié kleinhandelgroep, wat onder meer Makro besit, het verwag dat die aanvraag hoog gaan wees en het die afgelope vier weke saam met belangrike verskaffers gewerk om te verseker dat genoeg drankvoorraad aangeskaf word.
Mense staan in toue voor die drankwinkel (Foto: Verskaf)
“Die hoë aanvraag na drank by Makro-winkels landwyd kan vergelyk word met die aanvraag op ŉ Black Friday in dié winkels,” sê Leroni.
Dié kleinhandelsreus verwag dat drankverkope tot Woensdag nog hoog gaan wees, waar die winkels daarna weer na ŉ normale handelspatroon sal terugkeer.
Leroni meen die beperking op drankverkope van Vrydae tot Sondae kan grootliks bydra tot die stormloop van klante gedurende die week.
Leroni sê meer sekerheidspersoneel is ook by drankwinkels aangestel om die rye klante te reguleer. Sy sê rakke is ook vinnig weer gepak sodra dit begin leegloop het om enige onnodige paniekaankope onder klante te vermy.
ŉ Drankwinkel in Midstream digby Pretoria het omtrent R600 000 se drank Maandag verkoop. Dit is drie keer die drankverkope op ŉ Saterdag by dié drankwinkel, het ŉ werknemer aan Maroela Media gesê.
Die rye voor Ultra Liquors in Bloemfontein (Foto: Verskaf)
Die Gautengse drankforum (GLF) het die regering se besluit om drankverkope weer van vlak 3 van afsondering toe te laat, verwelkom.
Fanny Mokoena, die president van die GLF, sê die drankwinkels het Maandag hul verkope verantwoordelik en in ooreenstemming met die forum se gedragskode bedryf.
Mokoena sê die onwettige handeldryf in alkohol wat ten tyde van afsondering toegeneem het, is wel nog ŉ bekommernis. “As dié onwettige handeldryf voortgaan, sal baie drankwinkels hul deure later moet sluit,” sê hy.
Volgens die forum kon van die kleinsakeondernemings nie onmiddellik weer begin handel dryf nie weens ŉ gebrek aan fondse wat nodig is om die winkels voor te brei en voldoende voorraad aan te koop. Mokoena sê hulle doen ŉ beroep op alkoholvervaardigers om ondersteuning aan dié ondernemings te verleen om die bedryf te help om die huidige finansiële krisis te oorkom.
Dit is elke persoon se eie keuse om drank te koop. Maar dan moet hulle nie op straat hoeke staan en kamstig “kripeer van ellende” nie.
Dit word baie meer verantwoordelik gedoen as kruideniers aankope.
Laasweek het meeste mense gehuil en het nie kos nie en soek hulp. Maandag was meeste van hulle voor in die ry by die drankwinkels!!
Nou Moet julle weet hoe lank gaan die toue wees as die mense weer mag siggies koop en wanneer die haarkappers weer oop maak!
Black friday ag asb dis onmoontlik die mense het nie geld .dus n mite.